Bekende paleontoloog van Bloem sterf aan breinkanker | Netwerk24
Bekende paleontoloog van Bloem sterf aan breinkanker
Deur Kaydene Davids 25 September 2019 15:44
'n Wêreldbekende paleontoloog van die Nasionale Museum in Bloemfontein is ná 'n stryd van drie jaar teen breinkanker oorlede.
Dr. James Brink (61), al langer as 35 jaar 'n navorser by die Nasionale Museum, is Maandag kort ná sy aankoms by die Mediclinic Bloemfontein oorlede.
Breinkanker is in 2016 by hom gediagnoseer en hy was die afgelope jaar bedlêend.
Brink is verlede jaar vir sy bydrae tot beenkunde, kwarternêre paleontologie en argeodierkunde vereer.
Danksy Brink se navorsing kon mense meer leer oor patrone en prosesse wat die evolusie van Suid-Afrika se
landskap en soogdiere gedryf het.
Brink het met sy werk ook aangetoon hoe verskillende omgewings 'n invloed gehad het op die fisieke veranderinge aan diere en die samestelling van hul ekologiese gemeenskappe.
Een van sy groot bydraes was die navorsing wat in die jare 1990 gedoen is om die ouderdom van die
Florisbad-skedel op 259 500 jaar te bepaal.
Marianne Brink (59), sy vrou van die afgelope 28 jaar, sê sy toestand het Maandag skielik verswak.
Sy het haar man as 'n opregte, gerespekteerde en geliefde eggenoot, pa en kollega beskryf.
"Hy was lief vir sy gesin en familie en het altyd almal met respek hanteer. Hy het ten alle tye eties opgetree en was geliefd onder sy kollegas.
"Ek mis reeds alles van James – sy menswees. Sy dood is 'n groot verlies en laat reeds 'n groot leemte."
Dr. Lloyd Rossouw, hoof van die departement kwarternêre paleontologie by die Nasionale Museum, het Brink as 'n uitsonderlike leermeester beskryf wat op sy unieke manier menige student (ook Rossouw self) voorgestel het aan die vakgebiede osteologie, kwarternêre paleontologie en argeo-soölogie.
"Hy was ook 'n filosoof, kenner van klassieke kulture en tale en goeie wyn. Hy sal veral onthou word vir sy wysheid, humorsin en beskeie geaardheid."
Benewens sy vrou laat hy drie kinders agter, Mari Brink (26), 'n tutor wat graag haar M-graad in plantkunde wil voortsit, Willem Carel Brink (24), wat tans sy M-graad in Europese letterkunde en kultuurgeskiedenis in Italië voltooi het, en Lilian Brink (21), 'n student in beeldende kunste aan Kovsies.